Wszyjski „ślōnski” drużyny wlazły do 1/8 Ligi Majstrōw z piyrszych placōw w swoich grupach i ôd niydowna znajōm już swoich rywali w 1/8 finału. UEFA zafyrlała kulkami gynał ô 12 w połedni 12 grudnia. Nas nojbardzij interesujōm trzi wylosowane pory. Borussia vs Benfica, Monaco vs Manchester City i w kōńcu szlagier szlagrōw Napoli vs Real.
Kieby niy cudzysłōw przi tych “ślōnskich” drużynach zdani na poczōntku brzmiałoby forgot piyknie, pra? Telkich cudōw poradzymy chyba jednak sie niy doczkać, ale i tak latoś mōmy z czego być radzi. W 1/8 zagro trzech synkōw ze Ślōnska, Łukasz Piszczek, Kamil Glik a Arek Milik. Telkij reprezyntacji na tym poziōmie w Lidze Majstrōw jeszcze my ni mieli ôd poczōntku nij istniynio!
Ôd sezōnu 2003/2004, kej po roz piyrszy szpilało sie bez drugij fazy grupowej, trzech reprezyntantōw w 1/8 mielimy yno 2 razy. Ôstatnio 3 sezōny tymu. Byli to Łukasz Piszczek (Borussia), Łukasz Podolski (Arsenal) i Sebastian Boenisch (Bayer). Pewnym do szpilanio w podstawie bōł jednak yno Piszczek. Lepij wyglōndało to 5 lot pryndzyj. Sezōn 2008/09 to tyż trzech naszych w 1/8. Jurek Dudek w Realu Madryt co prowda yno grzoł ława, ale za to ślōnski Bajeroki mōgli sie już wykozać. Podolski i Klose siekli we dwōch szpilach ze Sportingiym po dwie bramy i ekipa z Mōnachium rozklupała Lizbōńczykōw 5:0 a 7:1.
Terozki po roz trzeci mōmy trzech Ślōnzokōw w 1/8, ale sytuacjo je durś inkszo. Tym razym kożdy ś nich je fest ważnym groczym swojij drużyny. Piszczek ôstatnio chyto zaś życiowo forma, Glik rzōndzi defynsywōm w Monaco, a jak trza to klupnie ważno brama, a wiela we werci je Milik w Neapolu kapli sie chyba dopiyro jak poszoł na rewiyr, wcześnij po dwōch szpilach w Lidze Majstrōw mioł już 3 bramy. Do Glika i Milika to piyrszo ôkazjo pokopanio do bala na telkim poziōmie. Piszczek w 1/8 LM zagro już po roz czworty, dogōni beztōż Łukasza Podolskigo. Przed nim ze Ślōnzokōw już yno Klose i Dudek. A kaj tam pyndzyjo…
szl_Latn szl_Latn szl_Latn szl_Latn